Predsednik RS Milorad Dodik poručio je danas da je budućnost srpskog naroda isključivo vezana za postojanje RS, bez koje na ovim prostorima nema opstanka Srbima.

Foto: Srna / Srna

Dodik je istakao da su to znali i oni iz Banjaluke, Bijeljine, Knina, koji su se 1992. godine susreli prilikom proboja koridora, a bili su spremni da se bore za slobodu, jer bez slobode i terotirije nema Srba.

- Zato su oni bili spremni da ginu, i zato mi moramo da istrpimo neke stvari - rekao je Dodik u obraćanju prisutnima na obilježavanju 25 godina od proboja koridora na Dugoj Njivi kod Modriče.

On je izrazio uverenje da će RS jednog dana biti država i da će sama za sebe odlučivati, bez drugih tutora.

- Neki smatraju da je to samo loše iskazan stav, ali ja verujem u to. Da li ću to doživeti, ne znam, ali siguran sam da će to biti zbog ljubavi ovog naroda prema Srpskoj - istakao je Dodik i dodao da RS ne može biti ni pod čijim tutorstvom, pogotovo ne Sarajeva.

Dodik je istakao da oduvek postoje nasrtaji na RS i da nikada ne prestaju, ali da su "najteži oni koji dolaze od naših ljudi u zajedničkim institucijama".

Prema njegovim rečima, BiH je prihvatljiva samo u onoj meri koliko mora, a da RS ne da i ne želi da joj neko nameće BiH.

Foto: Srna / Srna

Dodik je ponovio da RS ne želi u NATO, jer ne želi da pravi granicu na Drini s obzirom na to da Srbija nije članica Alijanse, već da ide tamo gde je Srbija.

On je napomenuo da Srpska ima veoma dobro saradnju sa Rusijom koja se ogleda u svim poljima, a ne samo onom, kako neki žele da kažu, kojom je sprečeno donošenje rezolucije o Srebrenici.

Obelježavanju 25 godina od proboja koridora na Dugoj Njivi prisustvovali su i ministar rada i boračko-invalidske zaštite RS Milenko Savanović, ministar industrije, energetike i rudarstva Petar Đokić, predsednik BORS Milomir Savčić.